Բոցավառվող ընձուղտը (կտավ)

Բոցավառվող ընձուղտը, իսպանացի սյուրռեալիստ նկարիչ Սալվադոր Դալիի կտավը։ Նկարվել է 1936-1937 թվականներին։ Գտնվում է Բազելի գեղարվեստի թանգարանում։

Նախապատմություն 
Կտավը ստեղծվել է 1936-1937 թվականներին՝ մինչ նկարչի՝ ԱՄՆ տարագրվելը։ Չնայած Դալին իրեն ապաքաղաքական էր համարում, սակայն այս կտավը նկարչի բացահայտ պայքարն է իր երկրի վարած քաղաքականության դեմ։ Կտավում արտահայտված է անխուսափելի պատերազմի նախազգացումը։

Նկարի մասին 
Նկարում պատկերված է մթնշաղ՝ մուգ կապույտ երկնքով և հորիզոնի՝ Սալվադոր Դալիի արվեստին ոչ բնորոշ ցածր գծով։ Առջևի պլանում տեսնում ենք երկու կնոջ կերպարանք, որոնցից մեկի վրա բացված արկղիկներ են։ Կանանց կերպարանքները հստակ չեն, կարծես հալվում են. սա հիշեցնում է հեղինակի վաղ շրջանի գործերը։ Կերպարները հենված են ինքնատիպ հենակների և հենաձողերի, որոնք խորհրդանշում են ենթագիտակցությունը։

Կտավի գլխավոր կերպարը՝ բոցավառվող ընձուղտը, գտնվում է նկարի հետին պլանում։ Դալին նրա պատկերն անվանել է «տղամարդկային տիեզերական աշխարհակործան հրեշ»։ Ընձուղտը պատերազմի նախազգացման խորհրդանիշն է։

Նմանություններ այլ կերպարների 
 Կտավը հիշեցնում է Դալիի «Միլոսյան Վեներա արկղիկներով» և «Վեներան ընձուղտում» կտավները։
 Դալին առաջին անգամ այրվող կրակի խորհրդանիշը օգտագործել է «Ոսկի դար» (1930), ապա «Հրեշի արարում» (1937) ֆիլմերում։

Ծանոթագրություններ

Արտաքին հղումներ 
 «Բոցավառվող ընձուղտը» 
 Սալվադոր Դալի «Բոցավառվող ընձուղտը»

Սալվադոր Դալիի նկարներ
1937 նկարներ
Բազելի արվեստի թանգարանի նկարներ